આ શ્લોકનો અર્થ હંમેશા આપણે ખોટો સમજતા આવ્યાં છીએ લોકો એમ કહે છે કે તું કર્મ કર ફળની આશા ન રાખ. હવે ફળની આશા જ ન રાખવાની હોય તો માણસ કર્મ કરે ખરો? આ શ્લોકનો અર્થ સમજાવતાં ભાગવત કથાકાર રમેશભાઈ ઓઝા પોતાની ભાગવત કથા દરમિયાન કહે છે કે ભગવાન કૃષ્ણએ અર્જુનને એમ કહ્યું હતું કે હે પાર્થ તું કર્મ કર, પરંતુ ફળ પર તારો અધિકાર નથી. અર્થાત તું જે પ્રમાણે કર્મ કરીશ તે પ્રમાણેનું ફળ ઈશ્વર આપી જ દેશે. કારણ કે ઈશ્વરનો દરબાર અભેદ છે અર્થાત તેમાં કોઈ ભેદ નથી. રાજા હોય કે રંક, સંત હોય કે ફકીર, ધનવાન હોય કે બળવાન, તમામ લોકોને પોતે જે પ્રમાણેનું કર્મ કર્યું છે તે પ્રમાણેનું જ ફળ પ્રાપ્ત થાય છે. એમાં સહેજ પણ ભૂલચૂક કે ઓછુંવત્તું થતું નથી.